CELEX: 62011CN0412
Language: el
Date: 2011-08-05 00:00:00
Title: Υπόθεση C-412/11: Προσφυγή της 5ης Αυγούστου 2011 — Ευρωπαϊκή Επιτροπή κατά Μεγάλου Δουκάτου του Λουξεμβούργου

8.10.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 298/16
            
         Προσφυγή της 5ης Αυγούστου 2011 — Ευρωπαϊκή Επιτροπή κατά Μεγάλου Δουκάτου του Λουξεμβούργου
   (Υπόθεση C-412/11)
   2011/C 298/29
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J.-P. Keppenne και H. Støvlbæk)
   
      Καθού: Μεγάλο Δουκάτο του Λουξεμβούργου
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Μεγάλο Δουκάτο του Λουξεμβούργου λόγω της ανεπάρκειας των ληφθέντων μέτρων προς υλοποίηση του πρώτου σιδηροδρομικού πακέτου, παρέβη τις υποχρεώσεις που υπέχει από το άρθρο 6, παράγραφος 3, και το παράρτημα II της τροποποιηθείσας οδηγίας 91/440/ΕΟΚ (1), καθώς και από το άρθρο 14, παράγραφος 2, της οδηγίας 2001/14/ΕΚ (2),
            
         
               —
            
            
               να καταδικάσει το Μεγάλο Δουκάτο του Λουξεμβούργου στα δικαστικά έξοδα.
            
         
      Λόγοι και κύρια επιχειρήματα
   
   Η Επιτροπή στρέφεται κατά των επίμαχων εθνικών διατάξεων, στο μέτρο που προβλέπουν ότι, σε περίπτωση διαταραχών της συγκοινωνίας, η κατανομή των δρομολογίων πραγματοποιείται από την εθνική εταιρία σιδηροδρόμων του Λουξεμβούργου (CFL) και όχι από ανεξάρτητο οργανισμό. Με τον τρόπο αυτό η CFL μετέχει στην άσκηση ουσιαστικών καθηκόντων, γεγονός το οποίο δεν εγγυάται την ισότιμη και άνευ διακρίσεων πρόσβαση των λοιπών επιχειρήσεων στη σχετική υποδομή.
   Απαντώντας στις αντιρρήσεις που διατυπώνουν οι λουξεμβουργιανές αρχές, η Επιτροπή επισημαίνει, καταρχάς, ότι ο ισχυρισμός των εν λόγω αρχών ότι, στην περίπτωση διαταραχών της συγκοινωνίας, δεν υφίσταται ανακατανομή των δρομολογίων είναι ανακριβής. Όταν το ωράριο δρομολογίων δεν καθίσταται πλέον δυνατό να τηρηθεί, η CFL δίνει προτεραιότητα στις αμαξοστοιχίες με καθυστέρηση, γεγονός που συνιστά ανακατανομή δρομολογίων. Δεύτερον, η Επιτροπή αποκρούει το επιχείρημα ότι το άρθρο 29 της οδηγίας 2001/14/ΕΚ συνιστά lex specialis που θεσπίζει παρέκκλιση από τον γενικό κανόνα και επιτρέπει την εκ μέρους της CFL ανακατανομή των δρομολογίων σε περίπτωση διαταραχών.
   
      (1)  Οδηγία 2001/12/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, για τροποποίηση της οδηγίας 91/440/ΕΟΚ του Συμβουλίου για την ανάπτυξη των κοινοτικών σιδηροδρόμων (ΕΕ L 75, σ. 1).
   
      (2)  Οδηγία 2001/14/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφαλείας (ΕΕ L 75, σ. 29).